ΓΡΑΠΤΗ ΕΡΩΤΗΣΗ E-1257/97 υποβολή: Cristiana Muscardini (NI) προς την Επιτροπή (11 Απριλίου 1997)

Θέμα: Καταστατικό των διδασκόντων στα Ευρωπαϊκά Σχολεία

Την 1η Σεπτεμβρίου 1996 ένα νέο καταστατικό για τους διδάσκοντες στα Ευρωπαϊκά Σχολεία αντικατέστησε το προηγούμενο.

Σε αντίθεση με το προηγούμενο, το νέο καταστατικό δεν περιέχει πλέον στοιχεία σχετικά με τη σύνθεση του Συμβουλίου Προσφυγών που αναφέρεται ρητά στο άρθρο 80.

Τούτο δικαιολογείται από το γεγονός ότι η σύνθεση του Συμβουλίου Προσφυγών προβλέπεται πλέον από τη σύμβαση του καταστατικού των Ευρωπαϊκών Σχολείων (άρθρο 27, 3 τίτλος IV).

Αυτή η νέα σύμβαση δεν έχει ωστόσο ακόμη επικυρωθεί από όλα τα εθνικά κοινοβούλια της ΕΕ.

Με δεδομένη αυτήν την κατάσταση, ο μόνιμος εκπρόσωπος του Ανωτάτου Συμβουλίου των Ευρωπαϊκών Σχολείων απεφάσισε να διατηρήσει το Συμβούλιο που λειτουργούσε σύμφωνα με το προηγούμενο καταστατικό. Ερωτάται η Επιτροπή:

1. Θεωρεί σκόπιμη αυτήν την απόφαση του μονίμου εκπροσώπου του Συμβουλίου των ΕΣ;

2. Δεν πιστεύει ότι μπροστά στο νομικό κενό, θα ήταν σκόπιμο να συσταθεί ένα συμβούλιο προσφυγών σύμφωνα με τις διαδικασίες που προβλέπει η νέα σύμβαση;

3. Ποιές χώρες έχουν υπογράψει, μέχρι σήμερα, τη σύμβαση;

4. Ποιά μέτρα έχει λάβει η Επιτροπή προκειμένου να επιταχύνει την κύρωση της σύμβασης από τα εθνικά κοινοβούλια;

5. Ποιοί είναι αρμόδιοι για τον φάκελο των ΕΣ στο πλαίσιο του θεσμικού οργάνου;

6. Μπορεί η Επιτροπή να ασκήσει τις αναγκαίες πιέσεις στο Συμβούλιο προκειμένου να κυρωθεί επειγόντως η σύμβαση και να δωθούν εγκαίρως οι δέουσες πληροφορίες στο Ευρωπαϊκό Κοινοβούλιο;

Απάντηση του κ. Liikanen εξ ονόματος της Επιτροπής (30 Απριλίου 1997)

Το Συμβούλιο Προσφυγών συνεστήθη στις 10 και 11 Δεκεμβρίου 1981 από το Ανώτατο Συμβούλιο των Ευρωπαϊκών Σχολείων, δυνάμει των εξουσιών που του παραχωρήθηκαν από τη Σύμβαση της 12ης Απριλίου 1957, με αποστολή να επιλύει τις διαφορές που αναφύονται μεταξύ των μελών του διδάσκοντος προσωπικού και του διοικητικού συμβουλίου του σχολείου τους. Οι διατάξεις που διέπουν το εν λόγω όργανο τροποποιήθηκαν εν μέρει από το νέο καταστατικό του προσωπικού που είναι αποσπασμένο στα ευρωπαϊκά σχολεία, καταστατικό το οποίο εγκρίθηκε από το Ανώτατο Συμβούλιο και του οποίου η θέση σε ισχύ ορίστηκε για την 1η Σεπτεμβρίου 1996. Δεδομένου ότι οι τροποποιήσεις αυτές δεν θίγουν την ίδια την ύπαρξη του Συμβουλίου Προσφυγών, δεν ευσταθεί ο ισχυρισμός ότι η διατήρησή του αποφασίστηκε από τον αντιπρόσωπο του Ανώτατου Συμβουλίου.

Συνεπώς, το ερώτημα κατά πόσον η Επιτροπή θεωρεί σκόπιμη την απόφαση του αντιπροσώπου του Ανώτατου Συμβουλίου να διατηρηθεί το Συμβούλιο Προσφυγών, είναι άνευ αντικειμένου.

Η νέα Σύμβαση που θεσπίζει το καταστατικό των ευρωπαϊκών σχολείων, η οποία υπεγράφη στις 21 Ιουνίου 1994, δεν έχει ακόμη τεθεί σε ισχύ και, κατά συνέπεια, δεν είναι δυνατόν να απαιτηθεί μια πρόωρη εφαρμογή των διατάξεών της σχετικά με το Συμβούλιο Προσφυγών.

Σύμφωνα με τις δηλώσεις των εθνικών αντιπροσωπειών κατά την τελευταία συνεδρίαση του Ανώτατου Συμβουλίου στις 28 και 29 Ιανουαρίου 1997, εκτός από την Κοινότητα, η νέα Σύμβαση έχει κυρωθεί από τη Δανία, την Ιταλία, τις Κάτω Χώρες, την Πορτογαλία και το Ηνωμένο Βασίλειο.

Η ανάγκη κύρωσης της νέας Σύμβασης που αποτελεί προϋπόθεση για τη θέση της σε ισχύ υπενθυμίζεται περιοδικά από τον αντιπρόσωπο του Ανώτατου Συμβουλίου στις εθνικές αντιπροσωπείες κατά τις συνεδριάσεις του εν λόγω οργανισμού.

Η Επιτροπή είναι το όργανο που αντιπροσωπεύει την Κοινότητα στον τομέα των ευρωπαϊκών σχολείων μέσω του μέλους της Επιτροπής του αρμόδιου για το προσωπικό και τη διοίκηση.

Η Επιτροπή δύναται να διατυπώνει συστάσεις στο Συμβούλιο για την κύρωση της νέας Σύμβασης, λαμβάνοντας υπόψη ότι η διαδικασία αυτή ανήκει στην αποκλειστική αρμοδιότητα των κρατών μελών. Εξάλλου, η Επιτροπή παρέχει στο Κοινοβούλιο κάθε αιτούμενη από αυτό πληροφορία.